নতুন নিয়োগ নিয়ে সুপ্রিম কোর্টের দ্বারস্থ হচ্ছে SSC? জানুন বড় আপডেট

কলকাতা: নতুন নিয়োগ (SSC Recruitment) প্রক্রিয়া সম্পন্ন করার জন্য সুপ্রিম কোর্ট (Supreme Court) নির্ধারিত সময়সীমা শেষ হচ্ছে ৩১ ডিসেম্বর। তার আগেই বিপাকে এসএসসি (SSC)। নির্ধারিত সময়ের মধ্যে সমস্ত ধাপ শেষ করা সম্ভব নয় – এই আশঙ্কায় এবার সুপ্রিম কোর্টের দ্বারস্থ হতে চলেছে কমিশন। নিয়োগ প্রক্রিয়া সম্পন্ন করতে অতিরিক্ত সময় চেয়ে শীঘ্রই আবেদন জানানো হবে বলে জানা গিয়েছে এসএসসি সূত্রে।

সেই সঙ্গে আরও একটি গুরুত্বপূর্ণ বিষয় নিয়ে আদালতে আবেদন করার প্রস্তুতি নিচ্ছে স্কুল সার্ভিস কমিশন (School Service Commission)। ৩১ ডিসেম্বর পর্যন্ত স্কুলে গিয়ে কাজ করার অনুমতি আছে ‘যোগ্য’ চাকরিহারা শিক্ষক-শিক্ষিকাদের। কিন্তু নতুন নিয়োগ প্রক্রিয়া যদি বছরের শেষের মধ্যে শেষ না হয়, তাহলে স্কুলের শিক্ষাব্যবস্থা যাতে ব্যাহত না হয়, সে জন্য ওই যোগ্য চাকরিহারাদের মেয়াদ বৃদ্ধির আবেদনও করবে কমিশন।

আরও পড়ুন: পার্ক সার্কাস ময়দানে সার্কাস ঘিরে ফের দূষণ বিতর্ক, হাইকোর্টে জনস্বার্থ মামলা

উল্লেখ্য, গত ৩ এপ্রিল সুপ্রিম কোর্ট এসএসসি-র ২০১৬ সালের প্যানেল বাতিল করে দেয়। এর ফলে চাকরি হারান প্রায় ২৬ হাজার শিক্ষক ও শিক্ষাকর্মী। পাশাপাশি আদালত নির্দেশ দেয়, এসএসসি-কে নতুন করে নিয়োগ প্রক্রিয়া শুরু করতে হবে এবং ৩১ ডিসেম্বরের মধ্যে তা শেষ করতে হবে। নির্দেশ অনুযায়ী, যোগ্য চাকরিহারা শিক্ষকরা ৩১ ডিসেম্বর পর্যন্ত স্কুলে যেতে পারবেন এবং বেতন পাবেন। সেই নির্দেশ মেনে ইতিমধ্যেই নিয়োগ প্রক্রিয়া এগিয়ে নিয়ে যাচ্ছে কমিশন।